b'\n_START_ARTICLE_\nNebesna krogla\n_START_PARAGRAPH_\nNeb\xc3\xa9sna krogla ali neb\xc3\xa9sna sf\xc3\xa9ra je navidezna vrte\xc4\x8da se krogla, ki ima (obi\xc4\x8dajno) svoje sredi\xc5\xa1\xc4\x8de v sredi\xc5\xa1\xc4\x8du Zemljo, na kroglo pa so preslikana vsa nebesna telesa. Krogla se za opazovalca na Zemlji navidezno vrti okrog iste osi kot Zemlja, ki pri tem navidezno miruje.\n_START_SECTION_\nZgodovina\n_START_PARAGRAPH_\nZamisel za nebesno kroglo so dobili \xc5\xbee anti\xc4\x8dni starogr\xc5\xa1ki filozofi. Za njih so bile vse zvezde enako oddaljene in kot, da se nahajajo na krogli s sredi\xc5\xa1\xc4\x8dem na Zemlji. Nebesna krogla je izgledala kot resni\xc4\x8dna. \xc4\x8ceprav danes vemo, da je nebesna krogla samo navidezna, je \xc5\xa1e vedno zelo uporaben model. Podobno so obravnavali nebesno kroglo tudi v srednjem veku.\n_START_SECTION_\nZna\xc4\x8dilnosti\n_START_PARAGRAPH_\nPreslikava ekvatorja Zemlje na nebesno kroglo nam da nebesni ekvator. Na nebesno kroglo preslikamo tudi zemeljski severni in ju\xc5\xbeni pol, tako dobimo nebesne pole (severni in ju\xc5\xbeni), ki so os vrtenja celotne nebesne sfere. Nebesni ekvator razdeli nebesno kroglo na severno in na ju\xc5\xbeno nebesno poloblo (hemisfero). Za opazovalca na Zemlji se navidezno vrtijo vsa nebesna telesa po koncentri\xc4\x8dnih krogih po nebesni krogli. _NEWLINE_Kadar preslikamo na nebesno kroglo navidezno letno pot Sonca, dobimo ekliptiko.'